28/10/2016 Teistin fór ikki næsta túr úr Skopun yvir á Gomlurætt í morgun vegna brim. Strandferðslan boðar nú frá at Teistin fer aftur í sigling og siglir túrin úr Skopun kl. 10: 30 Hann er vestan í ættini og tað gevur brim í Skopun, og aldan er 8 metur høg. Hann fer at maka vindin seinni. 28/10/2016“ VIVA LA GUITARRA!” við Stauffer Guitar Duo Í løtuni ferðast Stauffer Guitar Duo kring landið við konsertini“ Viva la Guitarra!” Á skránni er klassiskur gittartónleikur úr Spaniu og Suðurameriku, tá tað er allarbest. Sunnudagin 30. oktober gongur leiðin til Fuglafjarðar, hvar Stauffer Guitar Duo spælir í Riberhús kl. 16, og mikudagin 2. november fer Stauffer Guitar Duo til Klaksvíkar at hava konsert i Spaniastovu kl. 19.30 Í londum sum Spaniu, Brasilio, Argentinu og Meksiko hevur klassiski gittarin verið partur av gøtumyndini í mong ættarlið og í so víðum muni, at hann hevur skapað eina livandi og eyðkenda tónleikasiðvenju. Stílar sum flamenco og samba kenna vit øll til, og tónleikaskøld hava ofta fingið íblástur til at skriva tónleik, har tær fólksligu og klassisku tónleikasiðvenjurnar ganga hond í hond. Við konsertini“ Viva la Guitarra!” fer Stauffer Guitar Duo at framføra nakrir sangir, íð innihalda alt–suðurlendskt sinnalag, eggjandi rýtmur og romantiskar balladur. Við í Stauffer Guitar Duo eru gittaristarnir Ragnar Olsen og Bo Isholm. Teir hava síðan 2014 framført yvir tað mesta av landinum, har í millum á Summartónar Festivalinum. "Nú er val, vit halda val"! Val eru altíð spennandi. Sjálvt um ein ikki longur er partur av valstríðið, so vakna kenslur og spenningurin. Onki er at ivast í, at valkampur er stríð um makt. Vallógin ásetir, at tey, ið vald verða, eru tey, ið hava makt at gera av, hvussu samfelag "mítt" skal skipast næstu árini. Kortini er ymist, hvør tilvitan okkara er um, hvat vit vænta okkum av teimum valdu komandi valskeið. Sagt verður, at tú vinnur ikki eitt val av tí tú hevur gjørt, men hvat fólk vænta, at tú fert at gera fyri samfelagið! Men so skulu valevnini longu nú gera okkum greitt, hvat tey ætla at gera aftan á komandi valskeið??? Meiningsleyst! Støddin og fíggjarorkan hjá kommununum er rættuliga ymisk, og tí sæst longu nú, hvar mest raplar av stórum og kostnaðarmiklum lyftum. Ein fær nærum ta fatan av valevnunum, at tey gjalda gildið sjálvi, men tað er nokk ikki so, tí sjálvsagt fær borgarin rokningina. Tó haldi eg, at tað mest undrunnarverda fer fram í Tórshavn. Har stilla politiskir flokkar valevni fram at stýra býnum, og hesi hava eina arbeiðsskrá, men í somu løtu fer hvørt valevni út við síni egnu persónligu skrá, og tað er ikki eiti á lyftum um mangt og hvat, ið hesi vilja fremja, tó uttan at tosa um kostna. Og aftaná val verður sjálvsagt at prógva, hví "eg" ikki fekk gjøgnumført míni "hjartamál"! Finna, hvør ikki vildi vera við! Og so goyma lyftini til næsta val. Her á Sandi hava vit fingið eitt skriv í hvørt hús frá einum lista-Listi A-Her verður sagt okkum, ella mint okkum á, hvørji mál eru framd í farna valskeiði, og so kunnu vit meta, um vit eru nøgd við teirra avrik. Har verður eisini upplýst, at valskrá teirra fyri næsta valskeið kemur í hvørt hús komandi viku. Tveir aðrir listar stilla eisini upp her, og væntandi kemur teirra valskráð okkum í hendi skjótt. Mín áheitan til tykkum øll er, at tit ikki fara út við hvør síni persónligu valskrá, men halda tykkum rímuliga innan fyri valskránna hjá listanum. Tí líkamikið hvør kemur til valdið, so vita vit, hvar rokningin endar! Eyðun Mohr Viderø ‎ 27-‎ 10-‎ 2016 Ein almen áheitan til Føroya Løgting og landstýriskvinnuna í heilsumálum. Tað harmar Alzheimerfelagið almikið at lesa í uppskotinum til fíggjarlógina fyri 2017, at onki sæst til ætlanir um at seta Demensætlanina fyri Føroyar í verk. Ikki ein króna er sett av í fíggjarlógaruppskotinum fyri 2017, hóast løgtingið avgjørdi í seinastu løtu í 2016 at seta 250.000 kr av, so Demensætlanin kundi verða sett í verk. Manglandi játtanin á fíggjarlógini samsvarar ikki við teir tónar, sum eru komnir frá landsstýriskvinnuni í heilsumálum hesar seinastu vikurnar. Landstýriskvinnan Sirið Stenberg svaraði fyrispurningi frá Anniku Olsen um Demensætlanina tann 22.09. 2016, har hon sigur, at sjøtul er settur á arbeiðið at fáa sett Demensætlanina í verk, og at hetta er eitt alneyðugt arbeiði fyri at tryggja okkara demenssjúklingum og teirra avvarðandi eina betri samskipaða tænastu. Vit fegnast um, at fyrsta stigið er tikið at seta fyrsta demenssamskiparan av teimum fimm, sum tilmælt verður í Demensálitinum. Men samstundis eru vit ørkymlað av manglandi raðfestingini, sum Demensætlanin fær á fíggjarlógini. Vit eru øll vitandi um, at Demensálitið er ein samlaður pakki, og tað skal meiri til enn at seta ein demenssamskipara. Tað er eitt sindur sum at ætla sær at keypa eina teldu, men tú velur bara at keypa ein skerm og bíðar við restini til seinni. Vit sum felag sakna eina klára og greiða útmelding frá landstýriskvinnuni um eina langtíðarætlan fyri Demensøkið í Føroyum. Tað hava vit ongantíð fingið, tí tær 250.000 kr, sum eru á fíggjarlógini í ár, eru ikki orsakað av raðfestingum hjá landsstýriskvinnuni, men ein raðfesting hjá Føroya Løgtingi. Til samanberingar kunnu vit nevna, at danir seta 470 milliónir av innan demensøkið í tíðarskeiðnum 2016-19. Hetta svarar til, at Landsstýrið setti uml 5 mió av til demensøkið í hesum tíðarskeiðnum. Nevndin fyri Alzheimerfelagið ynskir tí at koma við eini áheitan á Føroya Løgting og landstýriskvinnuna um at gera eina fíggjarliga raðfesting fyri Demensøkið. Øll gransking vísir tíverri, at nógv fleiri av okkum fara at fáa eina demenssjúku komandi árini. Føroyar kann taka sær nógv betur av sínum demenssjúklingum og teirra avvarðandi, og tað arbeiðið má takast í fullum álvara og ikki bíða meira. Vegna nevndina í Alzheimerfelagnum–Malan Mohr, forkvinna "Kom við til 2020"–valskráin hjá Javnaðarflokkinum í Tórshavnar kommunu løgd fram í dag Javnaðarflokkurin hevur í dag almannakunngjørt valskránna "Kom við til 2020". Hetta hendi tá Javnaðarflokkurin skipaði fyri tíðindafundi á kendu Trappuni í Vágsbotni. Javnaðarflokkurin gevur borgarunum í Tórshavnar kommunu hesi lyfti fyri komandi 4 árini: Bústaðir Í 2020 eru 500 nýggir fjølbroyttir bústaðir, so sum familjubústaðir, eldrabústaðir, lestraríbúðir og íbúðir til fólk við avbjóðingum. Dagstovnar Í 2020 er námsfrøðiliga økið uppraðfest, og børnini verða tryggjað eitt minstamark av starvsfólkum. Skúlar Í 2020 er lívligt úti á Fløtum, tí tá standa tveir nýggir skúlar har: Skúlin á Fløtum og Musikkskúlin. Eldraøkið Í 2020 eru fleiri "heitar hendur" um tey, ið tørva hjálp og umsorgan. Eldrabústaðir eru bygdir og fleiri eru ávegis. Vinnan Í 2020 er vinnulívið grønari og fjølbroyttari, tí vit áhaldandi lurta eftir og skapa karmar fyri íverksetarum og vinnulívi, ið er grundarlagið undir vælferðini. Umhvørvið Í 2020 er lætt at lata bilin standa, tí bussleiðin koyrir allar vikudagar og er lagað skiftisvaktum á arbeiðsplássum. Ferðsla Í 2020 er koyrandi gjøgnum Skálafjarðartunnilin og eftir nýggja innkomuvegnum. Stórar avbjóðingar eru í ferðsluni. Vit raðfesta trygdina hjá børnum, súkklum og gongufólki høgt. Eitt teldutøkt eintak av valskránni er sent við hesum t-posti og leinkja til online pdf er her: http://issuu. com/bjorgdam/docs/kom_vid_2020_valskra_javnadarflokku? e = 26662699/3983674 Vinaliga Valevnini hjá Javnaðarflokkinum og Suðurstreymoyar Javnaðarfelag Í kjakinum í sambandi við hetta kommunuvalið gleðist eg um, at nógvur dentur hevur verið á tað námsfrøðiliga økið. Eitt afturvendandi evni er, at eitt stað til tey ungu undir 18 ár eigur at fáa størri raðfesting. Eg eri av tí sannføring, at síðani ungdómshús fóru at virka runt í landinum, hava vit sæð færri kriminaliserað ung og í summum førum lívsbjargandi fyribyrging ígjøgnum námsfrøðiligt relatiónsarbeiði. Tey, sum leita sær í ungdómshús, eru ikki børn, men ung, sum kanska longu hava gjørt sær fyrstu royndirnar av tí, sum vaksin gera. Her hugsi eg um sex, alkohol, rúsevnir ella lógarbrot. Sjálvandi er tað størsti parturin av teim ungu, sum vitjar húsini fyri at taka av teim tilboðum, ið húsini bjóða ella fyri at hugna sær við vinfólki uttan at talan er um áðurnevndu trupulleikar. Eg skrivi hesar reglur, tí eg sakni eitt kjak um, hvat vit ynskja við ungdómshúsum framyvir. Hvat leggja politikarar í ynskið, at "menna eitt tilboð til tey undir 18 ár"? . Tað tykir mær onkuntíð, sum vita kommunalpolitikarar ikki av, at tað eru nógv blómandi og sera væl virkandi hús runt í landinum. Í roynd og veru er ikki altíð neyðugt at hugsa so nógv nýtt, men heldur at geva verandi húsunum størri møguleika at skipa fjølbroytt virksemi. Tað er lætt at skapa ein hyggeklubb, men røkka vit veruliga málinum tá, ella sløkkja vit bert smáar eldar? Nikkil Heinesen, nevndarlimur Føroya Pedagogfelag Ikki færri enn seks kvinnur stilla upp á Sandi til hetta kommunuval. Friðarlistin, Listi B hevur tríggjar kvinnur eins og Listi C Men Listi A við borgarstjóra á odda hevur onga kvinnu á listanum. Myndin er av Sólrun O. Ørvarodd sum stillar upp á friðarlistanum. Sólrun er ættað av Viðareiði og gift til Sands Hinar kvinnurnar eru: Katrin Petersen (B) Hildigerð Djurhuus (B), Hanna á Reynatúgvu (C), Beinta Simonsen (C) og Olga Maria undir Skarði (C) Leygardagin skipar Listafólkasamband Føroya fyri ráðstevnu um føroyskan listapolitik, har øll áhugað eru boðin at luttaka. Karmurin um ráðstevnuna er søguríka Sjónleikarhúsið í Havn. Á skránni verða framløgur, fyrilestrar og kjak. Til høvið er Monika Mokre, professari úr Wien boðin at tosa um, hvussu tað er at liva eitt langt lív sum yrkislistafólk í einum verkætlannarlandslagi. Hon lýsir millum annað hvørji langtíðarárin hendan tilveran hevur á listafólk, har í millum slit, strongd, manglandi pensjón umframt nógv annað. Gunnvá Zachariassen fer at tosað um evnið "At fáast við leiklist í Føroyum og uttanlands." Harumframt verður pallborðsfundur við Hansinu Iversen, Knút Háberg Eysturstein og Medunu Dalsgaard, har evnið er” List í almenna rúminum”. Endamálið við ráðstevnuni er at gera okkum greitt, hvussu listapolitiska landslagið sær út í Føroyum anno 2016 og LISA orðar ítøkilig mál og yvirskipaðar leiðreglur fyri føroyska politikkin fyri yrkislist komandi árini.